decimeringstid
Decimeringstid er den tid, en fødevare skal varmebehandles ved en fastholdt temperatur for at mindske bakterietallet til 1/10. Decimeringstid kaldes også D10 eller blot D og gælder for en bestemt temperatur. Decimeringstid bliver mindre for stigende temperatur, og den ændring i temperaturen, der ændrer D-værdien 10 gange, kaldes z-værdien. Hvis en fødevare indeholder en million bakterier, vil varmebehandling i 3D reducere bakterietallet til et tusind. Ved traditionel henkogning af grøntsager med lavt pH til kort tids opbevaring ved kældertemperatur anvendes ofte varmebehandling i 3D. Ved industriel fremstilling af langtidsholdbar helkonserves anvendes varmebehandling i op til 12D.